Асен Босев
Как мухата стана слон

chitanka.info

Пъшка съветът

на този отряд,

чуди се, мае се —

пише доклад.

— Олеле, мале,

с отчета пропадаме —

дейност каква ли

е имал отряда ни?

— Сетих се, сетих се! —

викна един.

— Онзи ден с лакът

изтрих своя чин.

Друг се обажда:

— А ние с Никола

снощи чинии

облизвахме в стола!

— Я си спомнете

и други неща:

в час по история

свирнах с уста!

— Виж на стената

картина с танцьорка.

Кой я забоде с карфицата? —

— Зорка!

— Аз пък захвърлих

бастуна на дядо,

после намерих го —

и му го дадох.

— Вие когато

се борехте с Михо,

аз не извиках ли:

— Тихо бре, тихо!

Ние пък лятос

на чичо с колата

ходихме двама

почти в планината!

Някой с ръцете си

весело плесна:

— Ние сме имали

дейност чудесна!

Я да напишем

за всичко в доклада! —

Пишат и славят

в отчета отряда:

— Много се трудим,

та ни поздравете!

Чистим редовно

сами чиновете.

Нека светът да се смае,

че ние

в стола училищен

мием чинии!

Свирим. На старите хора

помагаме

и по стените

украси си слагаме.

Спазваме зорко

в клас тишината.

Излети правим

до връх планината!

Славен отряд,

заслужава поклон.

Прави в доклада

мухата на слон.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.